Source: https://msp.presov.sk/
Timestamp: 2019-08-25 09:53:38+00:00

Document:
V jarnom období majú zachranárske zložky časté problémy s požiarom a konkrétne sa jedná o vypaľovanie tráv a porastov, preto radíme POZOR!!! Vypaľovaním trávy porušujete zákon č. 314/2001 Z. z. o ochrane pred požiarmi. Za porušenie tohto zákona môžete dostať pokutu až 331 eur. Hasiči majú denne niekoľko výjazdov k požiarom spôsobených vypalovaním trávy, ktoré sú úplne zbytočné. Treba si uvedomiť, že oheň sa môže v zlomku sekundy rozšíriť a ohroziť nielen Váš majetok, ale aj život Vás či iných. Jarné obdobie je pravidelne spájané so zvýšeným výskytom požiarov spôsobených najmä vypaľovaním suchej trávy, biologického odpadu zo záhrad a iných porastov. „Vypaľovanie trávnatých porastov a takáto likvidácia odpadu z lístia, trávy a konárov zo záhrad sú nezákonné. Mestská polícia preto apeluje na občanov a širokú verejnosť, aby sa vyhli vypaľovaniu, ktoré ničí životné prostredie, ohrozuje ľudské životy a môže spôsobiť obrovské hospodárske škody. Okrem toho, že tým škodíte prírode, môžete si pre takúto nerozvážnosť aj siahnuť do vrecka. a území mesta je aj v zmysle VZN o čistote a verejnom poriadku zakázané vypaľovať trávnatý porast, spaľovať trávu, konáre stromov, kríkov a lístie, spaľovať akýkoľvek iný biologický odpad a zakladať oheň v zberných nádobách. Za porušenie tohto nariadenia hrozí pokuta do výšky 33 eur pre fyzické osoby. Vypaľovanie trávy môžu občania nahlásiť aj na linku 159. Príslušníci MsP vec ihneď prešetria. Nahlásiť takúto informáciu však môžu aj Policajnému zboru na linku 158 poprípade na linku 112.
Bicykel je jeden z najobľúbenejších dopravných prostriedkov. Ale, ako aj pri jazde na iných dopravných prostriedkoch, tak aj pri jazde na bicykli je potrebné dbať na dodržiavanie svojich povinnosti. Určite to bude viesť k bezpečnejšej jazde. Pripomenutím ustanovení zákonov, ktoré sa tejto problematiky dotýkajú, Vám chceme pomôcť vyhnúť sa chybám, ktorými si zabezpečíte pokutu (to je ten lepší prípad), alebo Vás môžu ohroziť na zdraví. V prvom rade bicykel musí byť spôsobilý na bezpečnú jazdu, takže pravidelná údržba je základ. V prípade, že nie ste zdatný technický typ, zverte údržbu odbornému servisu. Samozrejmosťou by mali byť všetky súčastí povinného vybavenia. V § 22, Vyhlášky 464/2009 Z. z., ktorou sa ustanovujú podrobnosti o prevádzke vozidiel v premávke na pozemných komunikáciách je uvedené: Bicykel (1) Bicykel musí byť vybavený na prevádzku v cestnej premávke: a) dvoma na sebe nezávislými účinnými brzdami s odstupňovateľným ovládaním brzdného účinku; bicykle pre deti predškolského veku vybavené voľnobežným nábojom s protišliapacou brzdou nemusia byť vybavené prednou brzdou, b) spoľahlivo zaslepenými voľnými koncami rúrok riadidiel, napríklad zátkami, rukoväťou, c) zakončením ovládacích páčok bŕzd a voľných koncov riadidiel, ktoré musia mať hrany obalené materiálom pohlcujúcim energiu, ak sú použité pevné materiály, musia mať hrany s polomerom zakrivenia najmenej 3,2 mm; páčky meničov prevodov, krídlové matice, rýchloupínače nábojov kolies, držiaky a konce blatníkov musia mať hrany obalené materiálom pohlcujúcim energiu, ak sú použité pevné materiály, musia mať hrany s polomerom najmenej 3,2 mm v jednej rovine a v druhej rovine na ňu kolmej najmenej 2 mm, d) maticami nábojov kolies, ak nie sú krídlové, rýchloupínacie alebo v kombinácii s krytom konca náboja, e) zadným odrazovým sklom červenej farby spĺňajúcim najmenej technické požiadavky podľa technickej normy, pričom toto odrazové sklo môže byť kombinované so zadným svietidlom s červeným svetlom spĺňajúcim najmenej technické požiadavky podľa technickej normy alebo nahradenými odrazovými materiálmi podobných vlastností; odrazové sklo musí byť pevne umiestnené v pozdĺžnej strednej rovine bicykla alebo na ľavej strane čo najbližšie k nej vo výške 250 - 900 mm nad rovinou pozemnej komunikácie, činná plocha odrazového skla musí byť kolmá na rovinu pozemnej komunikácie v tolerancii +- 15 stupňov a kolmá na pozdĺžnu rovinu bicykla s toleranciou +- 5 stupňov; zadné odrazové sklo môže byť nahradené odrazovými materiálmi umiestnenými na odeve alebo obuvi cyklistu, f) predným odrazovým sklom bielej farby, odrazové sklo musí byť umiestnené v pozdĺžnej rovine nad povrchom pneumatiky predného kolesa v prípade stojaceho kolesa; plocha odrazového skla nesmie byť menšia ako 2 000 mm2, pričom vpísaný štvoruholník musí mať jednu stranu najmenej 40 mm, činná plocha odrazového skla musí byť kolmá na rovinu pozemnej komunikácie v tolerancii +- 15 stupňov a kolmá na pozdĺžnu rovinu bicykla s toleranciou +- 5 stupňov; predné odrazové sklo môže byť nahradené odrazovými materiálmi umiestnenými na odeve alebo obuvi cyklistu, g) odrazovými sklami oranžovej farby na oboch stranách pedálov, tieto odrazové sklá môžu byť nahradené odrazovými materiálmi umiestnenými na obuvi alebo v ich blízkosti, h) na lúčoch predného a zadného kolesa najmenej jedným bočným odrazovým sklom oranžovej farby na každej strane kolesa; plocha odrazového skla nesmie byť menšia ako 2 000 mm2, pričom vpísaný štvoruholník musí mať jednu stranu najmenej 20 mm, tieto odrazové sklá môžu byť nahradené odrazovými materiálmi na bokoch kolesa alebo na bokoch plášťov pneumatík, či na koncoch blatníkov, alebo bočných častiach odevu cyklistu. (2) Bicykel počas jazdy za zníženej viditeľnosti musí byť vybavený týmito zariadeniami na svetelnú signalizáciu a osvetlenie: a) svietidlom svietiacim dopredu bielym svetlom spĺňajúcim najmenej technické požiadavky podľa technickej normy; svietidlo musí byť nastavené a upravené trvalo tak, aby referenčná os svetelného toku pretínala rovinu pozemnej komunikácie vo vzdialenosti najviac 20 m od svietidla a aby sa toto nastavenie nemohlo samovoľne alebo neúmyselne zásahom cyklistu meniť; ak je pozemná komunikácia dostatočne a súvislo osvetlená, môže byť svietidlo nahradené svietidlom s prerušovaným svetlom bielej farby, b) svietidlom svietiacim dozadu červeným svetlom spĺňajúcim najmenej technické požiadavky podľa technickej normy, pričom podmienky na umiestnenie tohto svietidla sú zhodné s podmienkami na umiestnenie a upevnenie zadného odrazového skla podľa odseku 1 písm. e). Zadné svietidlo s červeným svetlom môže byť kombinované so zadným odrazovým sklom červenej farby podľa odseku 1 písm. e); zadné svietidlo s červeným svetlom môže byť nahradené svietidlom s prerušovaným svetlom červenej farby so zhodnými fotometrickými vlastnosťami, c) zdrojom elektrického prúdu, ak ide o zdroj so zásobou energie, ktorý musí svojou kapacitou zabezpečiť svietivosť svietidiel podľa písmen a) a b) po dobu najmenej 1,5 hodiny bez prerušenia. (3) Za bicykel sa smie pripojiť prívesný vozík, ktorý nie je širší ako 1100 mm, je vybavený zadným odrazovým sklom červenej farby podľa odseku 1 písm. e) čo najbližšie k bočným obrysom prívesného vozíka a je spojený s bicyklom pevným spájacím zariadením. Prívesný vozík musí byť vybavený na lúčoch kolesa najmenej jedným bočným odrazovým sklom oranžovej farby podľa odseku 1 písm. h) na každej strane kolesa. Ak prívesný vozík alebo jeho náklad zakrýva za zníženej viditeľnosti zariadenia pre svetelnú signalizáciu a osvetlenie bicykla, musí sa prívesný vozík opatriť vľavo svietidlom svietiacim dozadu červeným svetlom podľa odseku 2 písm. b). Prívesný vozík za bicykel musí spĺňať najmenej technické požiadavky podľa technickej normy. (4) Ustanovenia odsekov 1 a 2 sa nevzťahujú na bicykel prevádzkovaný v cestnej premávke účastníkom športovej akcie. (5) Svetlo svietidla podľa odseku 2 musí byť vpredu a vzadu viditeľné v noci bez atmosférických porúch na vzdialenosť najmenej 150 m. (6) Bicykel môže byť vybavený: a) blatníkmi, ktoré musia prekrývať celú šírku behúňa nezaťaženej pneumatiky z oboch strán, b) krytom reťaze, c) pomocným sedadlom na prepravu dieťaťa, d) nosičom batožiny. (7) Ak je bicykel vybavený pomocným sedadlom na prepravu dieťaťa, sedadlo musí byť pevne pripevnené a vybavené pevnými podperami nôh dieťaťa. Sedadlo a podpery musia byť vyhotovené a umiestnené tak, aby sa počas jazdy dieťa nemohlo zraniť ani nedošlo k ohrozeniu bezpečnosti jazdy. Sedadlo na prepravu dieťaťa musí spĺňať najmenej technické požiadavky podľa technickej normy. (8) Ak je bicykel vybavený nosičom batožín, nosič musí byť riadne a spoľahlivo pripevnený a nesmie ovplyvňovať bezpečnosť jazdy. (9) Bicykel vybavený postrannými pomocnými kolieskami nemožno používať na prevádzku v cestnej premávke. (10) Pneumatiky a ráfiky nesmú vykazovať trhliny, praskliny a iné zjavné deformácie, ktoré by zjavne narúšali bezpečnosť jazdy. (11) Vonkajší povrch bicykla nesmie mať špicaté alebo ostré výčnelky smerujúce von, ktoré by svojím tvarom, rozmermi alebo tvrdosťou spôsobili nebezpečenstvo poranenia osôb. (12) Bicykel môže byť dodatočne vybavený pomocným motorčekom, pričom musí spĺňať technické požiadavky ustanovené v § 23. (13) Bicyklom sa rozumie aj trojkolka, viackolka a viacsedadlové bicykle, napríklad tandemy poháňané ľudskou silou. Trojkolka a viackolka musia byť vybavené aspoň jedným svietidlom svietiacim dozadu červeným svetlom spĺňajúcim najmenej technické požiadavky podľa technickej normy. Zadné svietidlo musí byť pevne umiestnené na ľavej strane vo výške 250 - 900 mm nad rovinou pozemnej komunikácie. Pri jazde na bicykli sa stávate účastníkom cestnej premávky a cyklista je povinný vedieť a predovšetkým dodržiavať ustanovenia § 55, Zákona č. 8/2009 Z. z. o cestnej premávke, s ktorého citáciou sa môžete hneď aj oboznámiť: Osobitné ustanovenia o cyklistoch (1) Na bicykli sa jazdí predovšetkým po cestičke pre cyklistov. Po cestičke pre cyklistov sa jazdí vpravo. Kde cestička pre cyklistov nie je alebo nie je zjazdná, jazdí sa pri pravom okraji vozovky. Ak sa tým neohrozujú ani neobmedzujú chodci, smie sa jazdiť po pravej krajnici. Osoby mladšie ako desať rokov smú jazdiť po chodníku. (2) Cyklisti smú jazdiť len jednotlivo za sebou; to neplatí pri jazde po cestičke pre cyklistov, kde smú jazdiť dvaja cyklisti vedľa seba, ak tým neobmedzujú a neohrozujú ostatných účastníkov cestnej premávky. Cyklista nesmie jazdiť bez držania riadidiel, držať sa iného vozidla, viesť počas jazdy druhý bicykel, ručný vozík, psa ani iné zviera a voziť predmety, ktoré by sťažovali vedenie bicykla alebo ohrozovali iných účastníkov cestnej premávky. Pri jazde musí mať cyklista nohy na pedáloch, to neplatí, ak ide o bicykel, ktorého pohon nezabezpečujú pedále. Za zníženej viditeľnosti musí mať cyklista jazdiaci po krajnici alebo po okraji vozovky na sebe viditeľne umiestnené reflexné prvky alebo oblečený reflexný bezpečnostný odev. (3) Na jednomiestnom bicykli nie je dovolená jazda viacerým osobám. Osoba staršia ako 15 rokov môže viezť osobu mladšiu ako 10 rokov a) na pomocnom sedadle na prepravu dieťaťa s pevnými opierkami na nohy, b) v prívesnom vozíku určenom na prepravu detí, c) na detskom bicykli pevne spojeným tyčou s vodiacim bicyklom. (4) Osoba mladšia ako 10 rokov smie na ceste s výnimkou cestičky pre cyklistov, poľnej cesty, lesnej cesty a obytnej zóny jazdiť na bicykli len pod dohľadom osoby staršej ako 15 rokov, ktorá je dostatočne spôsobilá, aby na ňu riadne dozerala, a ktorá zodpovedá za dodržiavanie povinností podľa tohto zákona touto osobou. (5) Pomaly idúce alebo stojace vozidlo môže cyklista idúci rovnakým smerom predchádzať aj po pravej strane vozovky alebo krajnici, pritom je povinný dbať na zvýšenú opatrnosť; to neplatí, ak vodič takého vozidla dáva znamenie o zmene smeru jazdy doprava. (6) Ak je zriadená cestička pre chodcov a cyklistov označená príslušnou dopravnou značkou, cyklista nesmie ohroziť chodca. Ak cestička pre chodcov a cyklistov má oddelené pruhy pre chodcov a cyklistov, sú chodci a cyklisti povinní použiť len pruh pre nich určený; to neplatí pri obchádzaní, predchádzaní, odbočovaní, otáčaní, pri vchádzaní na cestičku pre chodcov a cyklistov a vychádzaní z nej, pričom sa nesmú vzájomne ohroziť. (7) Cestičku pre cyklistov môže použiť aj osoba pohybujúca sa na lyžiach, korčuliach, kolobežke, skejtborde alebo na obdobnom športovom vybavení, ak tým neobmedzí ani neohrozí cyklistov. (8) Pred vjazdom na priechod pre cyklistov sa cyklista musí presvedčiť, či tak môže urobiť bez nebezpečenstva. Cyklista môže prechádzať cez vozovku, len ak s ohľadom na vzdialenosť a rýchlosť jazdy prichádzajúcich vozidiel nedonúti ich vodičov k zmene smeru alebo rýchlosti jazdy. Na priechode pre cyklistov sa jazdí vpravo. (9) Cyklista je povinný počas jazdy na bicykli mimo obce chrániť si hlavu riadne upevnenou ochrannou prilbou. Ak je cyklistom osoba mladšia ako 15 rokov, táto povinnosť sa vzťahuje aj na jazdu v obci. Táto povinnosť sa vzťahuje aj na prepravované osoby podľa odseku 3 písm. a) a c), a to aj v obci. Ak ste to zvládli prečítať až do konca, sme radi. Sme radi, že ste si pripomenuli to, čo by ste mali vedieť. Želáme Vám veľa šťastných kilometrov na tom Vašom bicykli.
Desatoro pre chovateľov a milovníkov psov 1. Pred adopciou alebo kúpou psa zvážte, či máte dostatok času na šteniatko, alebo je pre vás vhodnejší dospelý pes, ktorý je už spravidla vychovaný. 2. Preštudujte si odbornú literatúru o psoch, aby ste svojmu štvornohému priateľovi rozumeli, nech nie je na obtiaž ani Vám ani Vášmu okoliu. Ak nezvládate výcvik sami, prihláste sa na odborný výcvik, kde Vás naučia ako vycvičiť psa k poslušnosti. Tiež by ste sa mali zamerať na správnu výživu, ktorá je predpokladom zdravého a spokojného psa. 3. Po dovŕšení 6 mesiacov musíte svojho psa zahlásiť na mestskom úrade, kde po zaplatení ročného poplatku dostanete identifikačnú známku. 4. Zdravie svojho psa musíte pravidelne kontrolovať a navštevovať s ním veterinárneho lekára. Váš pes musí mať očkovací preukaz, v ktorom sú zaznamenané všetky vyšetrenia. Váš pes musí byť pravidelne očkovaný proti besnote a iným nákazlivým chorobám, tiež musí byť každé 3 mesiace odčervený. 5. Ako chovateľ sa musíte o svojho psa starať denne a zabrániť jeho úteku. Psa nesmiete chovať v priestore potme a bez prístupu čerstvého vzduchu, tzn. v pivnici, v garáži, na povale, ale ani na balkóne či lodžii. Psa nesmiete nechať v uzavretom priestore bez možnosti vykonania potreby dlhšie ako 12 hodín denne. Tiež nesmiete psa nechať samého v aute, ktoré je na priamom slnečnom žiarení alebo mraze a nemá zabezpečené priame vetranie. 6. Ak chováte psa vonku, musíte mu zabezpečiť taký prístrešok, ktorý mu umožní odpočinok, spánok a chráni ho pred mrazom, dažďom, vetrom, či silným slnečným žiarením. Stav chovného priestoru musíte denne kontrolovať a zistené nedostatky je potrebné odstrániť. 7. Vodiť psa na prechádzky môže iba osoba, ktorá je fyzicky a psychicky spôsobilá a schopná ovládať psa v každej situácii (to určite niesú deti a starí ľudia s veľkými psami, ktorí niesú schopní ovládať nevycvičeného psa v extrémnych situáciách – každý by mal mať takého psa, ktorého dokáže bez problémov zvládnuť v každej situácii). Na verejných priestranstvách musí byť pes stále na vôdzke. Za psa je vždy zodpovedná osoba, ktorá psa vedie, alebo vykonáva nad ním dohľad. 8. Pes je spoločenské zviera, potrebuje nielen Vašu pravidelnú spoločnosť, ale aj spoločnosť svojho druhu. Preto by ste nemali zabúdať, že Váš pes sa od útleho veku potrebuje stretávať s druhými psami, aby sa s nimi mohol zabaviť, ale hlavne, aby sa naučil správať medzi psami. Vyhnete sa tak mnohým problémom v dospelosti. 9. Svojho psa nepodnecujte v agresivite proti inému zvieraťu alebo osobe, už vôbec nehovoriac o psích zápasoch. 10. Ak viete o niekom, kto chová psa a tieto podmienky nespĺňa, mali by ste to nahlásiť na príslušný úrad. Ak nájdete túlavé zviera, odneste ho do najbližšieho útulku, KS, alebo mu pomôžte nájsť svojho majiteľa, prípadne nový domov. zdroj: www. kszv. sk
Zlodeji a iné nepoctivé osoby "pracujú" nielen cez dovolenku. Obohacujú sa na iných úkor po celý rok. Všetkých občanov mesta dôrazne upozorňujeme na dodržiavanie základných preventívnych opatrení pred odchodom na dovolenku a je jedno, či v zahraničí, alebo u nás na Slovensku, resp. na služobnú cestu, jednoducho povedané keď opustíme svoj byt na dlhšiu dobu. . „zdroj: internet a skúsenosti“ TAKŽE: 1. Starostlivo zamykajte dvere a zatvárajte okná. Nezabúdajte ani na podkrovie, poschodie, malé strešné a pivničné okná. Zlodej je schopný dostať sa dovnútra každým otvorom väčším ako ľudská hlava. 2. Nevravte každému kedy, a na ako dlho odchádzate. 3. Nezaťahujte rolety a žalúzie, dávate tým na vedomie, že nie ste doma. 4.Uschovajte cenné veci a doklady do bezpečnostnej schránky alebo domáceho trezoru. Väčšiu finančnú hotovosť nenechávajte doma, bezpečnejšie budú v banke. Ak je vkladový produkt chránený heslom, nikdy ho nevkladajte do vkladnej knižky. Heslo uložte oddelene na inom bezpečnom mieste. 5. Doklady od drahého priemyselného i spotrebného tovaru si dobre uschovajte. Vyznačené výrobné číslo na doklade umožní polícii pátrať po vašom odcudzenom majetku, po páchateľovi krádeže, vec identifikovať, a vrátiť ju späť do vášho vlastníctva. 6. Kľúč od bytu zverte spoľahlivému príbuznému, ktorý ho bude pravidelne kontrolovať a vyberať poštu 7. Vytvorte zdanie, že je v byte niekto prítomný, napríklad využite elektronické spínacie zariadenia, ktoré podľa nastavenia na určitý čas rozsvietia svetlá, zapnú rádio... 8. Zabezpečte si kvalitné bezpečnostné dvere, alebo aspoň bezpečnostný zámok v kombinácii s ďalšími zabezpečovacími prostriedkami. 9. Keď idete na dovolenku bez auta, radšej ho zaparkujte u niekoho na dvore, v garáži (priateľ, rodina, zamestnávateľ). Ak túto možnosť nemáte, vozidlo nikdy nenechávajte na opustenom, alebo na mieste, ktoré má "zlú povesť". 10. Nikdy nenechávajte kľúče na takzvaných dohovorených miestach (pod rohožkou, v kvetináči...). 11. Majte dobré vzťahy so susedmi – sú jedným z najlepších spôsobov, ako zabezpečiť svoj byt či dom. Požiadajte ich, aby venovali pozornosť okoliu vášho domu, bytu, prípadne si všímali pohyb neznámych podozrivých osôb. 12. V prípade možnosti zabezpečte byt zabezpečovacím zariadením vyvedeným na pult centralizovanej ochrany Policajného zboru alebo súkromnej bezpečnostnej služby, nezabudnite na poistenie. 13. Nechváľte sa svojimi majetkovými pomermi. 14. Uvádzajte na zvončeky, schránky a dvere svoje priezvisko v množnom čísle a bez titulov. Pre vdovy alebo osamelé ženy je bezpečnejšie ponechať na menovke mužské meno. 15. Pozor na telefónny záznamník – odkaz typu „sme na dovolenke a vrátime sa vtedy a vtedy...“ je hodenou rukavicou bytovým zlodejom. 16. Poučte svoje deti, aby sa zbytočne nechválili na sociálnych sieťach odchodom na dovolenku, teda kedy odchádzate, kedy sa vrátite a kam idete. V prípade, že vás predsa vykradli, okamžite volajte 158, a ničoho v byte sa nedotýkajte. ČO ROBIŤ, KEĎ VÁS VYKRADLI... Ak sa už stane, že váš byt či dom "navštívil" zlodej, mali by ste sa držať niekoľkých zásad. Sú dôležité z viacerých dôvodov, no najmä preto, aby policajti zlodeja čo najrýchlejšie vypátrali a nepokračoval v ďalšej činnosti. - Prekonajte čo najrýchlejšie prvotný šok, a neodkladne zavolajte políciu na známe číslo 158. - Až do príchodu policajtov nechajte všetko tak, ako ste našli. V žiadnom prípade nič neprekladajte, neupratujte a nechytajte do rúk. Predídete tak zničeniu stôp, ktoré páchateľ zanechal, a ktoré sú dôležité pre jeho odhalenie a usvedčenie. - Kým príde polícia, skoncentrujte svoje myšlienky, a sústreďte sa na dôležité informácie. Snažte sa spomenúť si aj na maličkosti, ktoré vo Vás prebúdzajú podozrenie na možného páchateľa. Pripravte si zoznam ukradnutých vecí, avšak rešpektujte predchádzajúcu zásadu. - Po príchode policajtov sa snažte čo najviac spolupracovať s kriminalistickým technikom a vyšetrovateľom. Odpovedajte na všetky otázky a informujte ich o svojom pohybe na mieste činu a o svojich zisteniach, ktoré môžu byť dôležité. - Pokiaľ sa aj po niekoľkých dňoch dozviete nové informácie, týkajúce sa vlámania do vášho alebo susedovho bytu, pohybu podozrivých osôb v čase, kedy prišlo k vlámaniu a podobne, informujte o tom políciu aj anonymne na čísle 158. Môžete tak prispieť k odhaleniu zlodeja, čím predídete vykradnutiu možno aj Vášho bytu či domu. Možno si teraz niekto povie „ja to viem, načo mi to je“, alebo „nám sa nemôže nič stať“. NEVERTE tomu, vždy keď ste si istý na 100 percent, tak to „vypáli“ presne opačne. MURPHYHO zákony sú neúprosné.
Staré známe pravidlo, ktoré je aktuálne vždy, bohužiaľ väčšina si to uvedomí, až keď nájde auto vykradnuté, resp. nenájde ho vôbec. Príležitosť robí zlodeja a v tomto prípade to platí dvojnásobne. Krádeže automobilov a ich vykrádanie je stále v kurze nie veľmi poctivých osôb a nevyhýba sa ani nášmu mestu. Preto je na mieste dodržiavať určité pravidlá, ktoré by bolo vhodné si osvojiť tak, aby ste ich vykonávali viac menej automaticky, napr. presne tak, ako zapínanie bezpečnostných pásov, ak nastúpite do auta. Kľúče nenechávajte v aute, pre zlodeja je to pozvánka do auta. Z toho vyplýva, že kľúče berte so sebou, hneď potom, ako auto zamknete a presvedčíte sa, že auto je aj skutočne zamknuté - hlavne pri diaľkovo ovládaných zámkoch (potiahnutie kľučky Vás veľmi nezdrží a môže zachrániť auto a veci v ňom). Netreba tu veľmi zdôrazňovať, že v aute si nenechávajte cenné veci, tašky, elektroniku a iné relatívne drahé veci. Ich odloženie do batožinového priestoru Vám taktiež nezaberie veľa času. Taký notebook, peňaženka na prednom sedadle je presne neskôr dôvod pre hnev, ľútosť a plač. Pokiaľ máte kryt autorádia vo výbave, jeho použitie je na mieste, ako aj odloženie odnímateľného krytu autorádia. Neparkujte, pokiaľ je to možné na tmavých a neprehľadných miestach. Pri nákupných centrách využívajte ich parkovacie plochy, ktoré sú vo väčšine prípadoch pod dohľadom kamerového systému. Tento môže byť neskôr veľmi nápomocný pri vyšetrovaní udalosti, ak sa už stane. Doklady od auta nenechávajte odložené v tienidle, príručnej skrinke. Jednoducho povedané v aute. Tým, že ich tam necháte, zjednodušíte neskoršiu manipuláciu s autom v prípade jeho odcudzenia. Mechanické a elektronické zábranné prostriedky nevymysleli ich výrobcovia na „machrovanie“, ale majú určite svoj zmysel, minimálne predĺžia dobu, ktorá je potrebná na odcudzenie vozidla, počas ktorej je väčšia pravdepodobnosť, že si to niekto všimne, resp. odradia zlodeja. Pri veľkých nákupoch nerobte okolo seba veľký rozruch, keď ho nakladáte do auta. Je dosť pravdepodobné, že zlodej si to všimne a po opustení auta si Váš nákup privlastní, hlavne, ak auto zabudnete zamknúť. A mimochodom, veľký nákup je najlepšie odložiť do batožinového priestoru. Ak sa už stretnete s tým, že Vás len predsa postihne pohroma v podobe vykradnutého auta, nedajbože, že Vám ukradnú celé auto, okamžite kontaktujte políciu. Samozrejme, že existuje ešte kopec ďalších rád, ako sťažiť prácu zlodejom. Podstatné však je, aby sa tie rady dodržiavali.
So SILVESTROM je spojené aj používanie zábavnej pyrotechniky. A samozrejme aj jej predaj. Rozhodnutie použiť zábavnú pyrotechniku je na každom z nás. O tom či je vôbec potrebné ju použiť nebudeme polemizovať. Že sa bude používať je viac než isté. Treba ju však používať zodpovedne, hlavne s triezvou hlavou a v čase kedy je to povolené. Prinášame Vám niekoľko užitočných rád a tiež aj zákonné normy upravujúce používanie zábavnej pyrotechniky. Hneď na začiatok Vás chceme upozorniť na Všeobecne záväzné nariadenie mesta Prešov č. 6/2017 o používaní pyrotechnických výrobkov na území mesta Prešov, ktoré nadobudlo účinnosť dňom 1.11.2017. V čl. I, ods. (1) a ods. (2) je uvedené: „Mesto Prešov týmto všeobecne záväzným nariadením z dôvodu ochrany verejného poriadku zakazuje používať pyrotechnické výrobky kategórie F2, F3 a P1 na území mesta Prešov v čase od 1. januára od 3.00 h. do 31.decembra do 22.00 h. Mesto Prešov týmto všeobecne záväzným nariadením z dôvodu ochrany verejného poriadku zakazuje používať pyrotechnické výrobky kategórie F2, F3, TI a PI na území mesta Prešov vo vzdialenosti menšej ako 50 metrov od steny bytovej budovy." Netreba snáď pripomínať, že používanie zábavne pyrotechniky v inom čase, ako je povolené je priestupkom proti verejnému poriadku a za takéto konanie hrozí uloženie sankcie. Uskladňovanie pyrotechnických predmetov Pyrotechnické predmety sa musia uskladňovať a) v pôvodných obaloch výrobcu, b) v suchu a takým spôsobom, aby ich teplota nepresiahla 40 stupňov C, c) oddelene od horľavých a ľahko zápalných látok. Zákon č. 58/2014 Z. z. o výbušninách, výbušných predmetoch a munícii... § 52 Predaj pyrotechnických výrobkov (1) Predávať, nadobúdať a používať možno len pyrotechnické výrobky uvedené na trh (2) Predavač pyrotechnických výrobkov je povinný pri predaji pyrotechnických výrobkov upozorniť kupujúceho na dodržanie návodu na používanie a na požiadanie kupujúceho podať mu vysvetlenie o použití týchto pyrotechnických výrobkov a o príslušných bezpečnostných opatreniach. (3) V obchodnej sieti možno predávať len pyrotechnické výrobky kategórie F1 až F3, kategórie T1 a kategórie P1. (4) Pyrotechnické výrobky podľa odseku 3 možno predávať len v predajniach, ktoré sú umiestené v stavbe. Samoobslužný predaj pyrotechnických výrobkov podľa odseku 3 je zakázaný; zaplatenie za tieto výrobky musí nasledovať bezprostredne po ich odovzdaní spotrebiteľovi. (5) Pyrotechnické výrobky nemožno odpaľovať v priestoroch predajne. (6) Vo výkladoch predajní možno vystavovať len napodobeniny pyrotechnických výrobkov. (7) Pyrotechnické výrobky nemožno skladovať a predávať v priestoroch únikových ciest zo stavby a z predajne. (8) Pyrotechnické výrobky kategórie F4, kategórie P2 iné ako pre automobilový priemysel a T2 môžu nadobúdať a používať len fyzické osoby s oprávnením odpaľovača ohňostrojov. (9) Predávať pyrotechnické výrobky kategórie F2, F3, T1 a P1 môžu len fyzické osoby s oprávnením strelmajstra, odpaľovača ohňostrojov, pyrotechnika alebo fyzické osoby s osvedčením predavača pyrotechnických výrobkov. (10) Pyrotechnické výrobky kategórie F2 a F3, a to petardy, zábleskové petardy, batérie petárd, batérie petárd s externou oporou, batérie zábleskových petárd, batérie zábleskových petárd s externou oporou, výmetnice, míny, rímske sviece, rakety obsahujúce pyrotechnickú jednotku, ktorej hlavným efektom je hluk, a kombinácie obsahujúce ako prvok petardy alebo zábleskové petardy je možné predávať spotrebiteľovi len v období od 28. decembra do 31. decembra kalendárneho roka. Obmedzenie podľa prvej vety sa neuplatní v rozsahu, v akom obec udelila súhlas na použitie týchto pyrotechnických výrobkov podľa § 53 ods. 5. (11) Predávať pyrotechnické výrobky kategórie F2 a F3 okrem pyrotechnických výrobkov podľa odseku 10 spotrebiteľovi možno len od 1. decembra do 31. decembra kalendárneho roka. Aby sa zábava nezmenila na tragédiu, je potrebné dodržiavať určité pravidlá. Odporúčania: - nekupovať zábavnú pyrotechniku od pouličných predavačov ani nepoužívať doma vyrobenú pyrotechniku, - nepodceňovať správne zaobchádzanie so zábavnou pyrotechnikou, - nezapaľovať nevybuchnutú pyrotechniku opakovane, - nezapaľovať zábavnú pyrotechniku s krátkym zápalným drôtom, - neobťažovať zábavnou pyrotechnikou nič netušiacich ľudí a zvieratá, - nezapaľovať zábavnú pyrotechniku v blízkosti ohňa. Taktiež Vám dávame do pozornosti § 53 uvedeného zákona: Používanie pyrotechnických výrobkov (1) Pyrotechnický výrobok možno používať len podľa návodu na jeho používanie. (2) Obec môže z dôvodu ochrany verejného poriadku všeobecne záväzným nariadením obmedziť alebo zakázať používanie pyrotechnických výrobkov kategórie F2, F3, P1 a T1 na území obce alebo v jej častiach nad rámec obmedzenia podľa odseku 3. (3) Používať pyrotechnické výrobky kategórie F2 a F3 možno len v období od 31. decembra príslušného kalendárneho roka do 1. januára nasledujúceho kalendárneho roka, ak ďalej nie je ustanovené inak. (4) Používať pyrotechnické výrobky kategórie F2 a F3 v období od 2. januára do 30. decembra príslušného kalendárneho roka možno iba s predchádzajúcim súhlasom obce na základe písomnej žiadosti o súhlas na použitie pyrotechnických výrobkov kategórie F2 a F3. Žiadosť podľa predchádzajúcej vety musí byť podaná najneskôr desať pracovných dní pred plánovaným použitím a musí obsahovať a) meno, priezvisko a adresu trvalého alebo prechodného pobytu, ak ide o fyzickú osobu, názov a sídlo, ak ide o právnickú osobu, a v prípade, že pyrotechnické výrobky priamo použije iná osoba ako žiadateľ, aj meno, priezvisko a adresu trvalého alebo prechodného pobytu tejto osoby, ak ide o fyzickú osobu, alebo názov a sídlo, ak ide o právnickú osobu, b) dátum a miesto použitia pyrotechnických výrobkov, kategóriu a druh pyrotechnických výrobkov spolu s uvedením času predpokladaného začiatku a predpokladaného trvania používania. (5) Obec vydá súhlas podľa odseku 4 alebo žiadosť zamietne. Ak žiadosť neobsahuje niektorú z náležitostí podľa odseku 4, vyzve obec na doplnenie žiadosti alebo žiadosť zamietne. Súhlas obce na použitie pyrotechnických výrobkov kategórie F2 a F3 podľa odseku 4 oprávňuje a) žiadateľa na použitie pyrotechnických výrobkov výhradne v rozsahu žiadosti v období od 2. januára do 30. decembra príslušného kalendárneho roka, b) osobu podľa § 52 ods. 9 na predaj pyrotechnických výrobkov výhradne v rozsahu žiadosti v období od 1. januára do 27. decembra príslušného kalendárneho roka.

References: § 22
 § 23
 § 55
 § 52
 § 53
 § 53
 § 52